b'\n_START_ARTICLE_\nAntoine Lavoisier\n_START_SECTION_\nBakgrunn\n_START_PARAGRAPH_\nLavoisier vokste opp i Paris som s\xc3\xb8nn av en advokat. Hans mor tilh\xc3\xb8rte den velst\xc3\xa5ende familien Punctis. Lavoisier tok eksamen i jus da han var 21 \xc3\xa5r gammel, men praktiserte aldri. I stedet tok han fatt p\xc3\xa5 studier som virkelig interesserte ham - kjemi, botanikk, astronomi og matematikk ved Mazarin-universitetet fra 1754 til 1761. Allerede i 1768 ble han innvalgt i Det franske vitenskapsakademiet. Av yrke var han regnskapsf\xc3\xb8rer, og fors\xc3\xb8rget seg som ansatt i Ferme G\xc3\xa9n\xc3\xa9rale, et privat firma som fungerte som ligningsvesen. 28 \xc3\xa5r gammel fikk han kjennskap til at hans sjef Jacques Paulze vurderte \xc3\xa5 gifte bort sin 13 \xc3\xa5r gamle datter Marie-Anne Pierrette Paulze. Lavoisier reddet jentungen ut av dette ved selv \xc3\xa5 gifte seg med henne. Det ble et s\xc3\xa6rdeles lykkelig ekteskap, ikke minst fordi Marie-Anne delte hans interesser. I motsetning til Lavoisier var hun flink i engelsk, og holdt ham dermed oppdatert p\xc3\xa5 viktige vitenskapelige nyvinninger fra den kanten; hun var ogs\xc3\xa5 flinkere i teknisk tegning enn han, illustrerte hans bok Trait\xc3\xa9 \xc3\xa9l\xc3\xa9mentaire de chimie og ble hans viktigste medarbeider livet ut._NEWLINE_Fra og med 1775 var Lavoisier ansatt i administrasjonen for de kongelige kruttverkene, der han s\xc3\xb8rget for \xc3\xa5 forbedre produksjonsmetoden. Her la han ogs\xc3\xa5 grunnlaget for forbedringer i landbruket ved \xc3\xa5 finne opp en ny metode for framstilling av salpeter. Seks dager i uken arbeidet han p\xc3\xa5 ligningskontoret; bare et par timer p\xc3\xa5 morgenkvisten og p\xc3\xa5 s\xc3\xb8ndager utf\xc3\xb8rte han og Marie-Anne med vitenskapelige eksperimenter. Som nygift hadde han bygget et hermetisk lukket apparat som stod i stuen, og i dette la paret metall som ble tilf\xc3\xb8rt varme for \xc3\xa5 fremskynde rustingen. Etter nedkj\xc3\xb8ling \xc3\xa5pnet de forseglingen p\xc3\xa5 apparatet, tok ut metallet, veide det og sammenlignet med den opprinnelige vekten. De oppdaget at rustent metall mot formodning ikke veier mindre, selv om det er blitt por\xc3\xb8st \xe2\x80\x93 det veier mer. Den ekstra vekten kunne ikke komme fra noe annet enn luften i apparatet. Luft m\xc3\xa5tte alts\xc3\xa5 best\xc3\xa5 av ulike gasser, og noen av disse m\xc3\xa5tte ha festet seg i metallet og utgjorde den ekstra vekten._NEWLINE_Noen av sine viktigste eksperimenter gjorde Lavoisier p\xc3\xa5 omr\xc3\xa5det forbrenning. Fors\xc3\xb8kene hans viste at forbrenning inneb\xc3\xa6rer en reaksjon med et grunnstoff som finnes i luften. Videre viste han dette stoffets rolle i planter og dyrs respirasjon og ved korrosjon av metaller. Med sine oppdagelser innen forbrenning avkreftet han den r\xc3\xa5dende flogistikk-teorien, som hevdet at brennende materialer avgir en substans som ble kalt flogiston._NEWLINE_Han oppdaget ogs\xc3\xa5 at den \xc2\xabduggen\xc2\xbb som dannes n\xc3\xa5r Henry Cavendishs \xc2\xabbrennbare luft\xc2\xbb reagerte med det nevnte stoffet var vann. Han ga derfor denne gassen navnet \xc2\xabvanndanner\xc2\xbb \xe2\x80\x93 hydrogen. Her bygde han delvis p\xc3\xa5 tidligere fors\xc3\xb8k av Joseph Priestley. Han ble tildelt midler fra vitenskapsakademiet for \xc3\xa5 finne ut om hydrogenet han utvant av luften kunne brukes til en fl\xc3\xa5te av ballonger som kunne brukes i en eventuell krig med Storbritannia._NEWLINE_Under arbeidet med Sur la combustion en g\xc3\xa9n\xc3\xa9ral og Consid\xc3\xa9rations g\xc3\xa9n\xc3\xa9rales sur la nature des acides viste han at stoffet som bidrog til forbrenning ogs\xc3\xa5 spilte en rolle for dannelsen av syrer. I 1779 ga han derfor stoffet betegnelsen air oxyg\xc3\xa8ne \xe2\x80\x93 syredanner \xe2\x80\x93 og resten azote \xe2\x80\x93 uten liv. Kong Ludvig XVI s\xc3\xb8rget for bevilgninger, slik at Lavoisier kunne forske p\xc3\xa5 om dette oksygenet han hadde oppdaget kunne brukes til \xc3\xa5 forbedre masovner.\n_START_SECTION_\nDen franske revolusjon\n_START_PARAGRAPH_\nLudvig donerte imidlertid ogs\xc3\xa5 store bel\xc3\xb8p til frigj\xc3\xb8ringskrigen i Amerika, i h\xc3\xa5p om \xc3\xa5 svekke britenes posisjon der, og til dette trengte han \xc3\xb8kte inntekter fra ligningsvesenet. Lavoisier fant l\xc3\xb8sningen: I middelalderen hadde Paris v\xc3\xa6rt omgitt av en mur, og alle som passerte den, hadde m\xc3\xa5ttet betale en avgift. Den gamle muren var forlengst forfalt, slik at smuglere kunne passere uhindret. N\xc3\xa5 foreslo Lavoisier at man bygget en ny mur. Den var bortimot to meter h\xc3\xb8y. Etter dagens pengeverdi kostet det flere milliarder kroner \xc3\xa5 reise murverket med flere titalls porter for kontroll av de som passerte. Stormen p\xc3\xa5 Bastillen 14. juli 1789 regnes offisielt som begynnelsen p\xc3\xa5 den franske revolusjon, men to dager tidligere var Lavoisiers Paris-mur blitt stormet. Pariserne gikk l\xc3\xb8s p\xc3\xa5 muren til bare en ruin stod tilbake. I dag st\xc3\xa5r noen fragmenter av tollportene igjen i Parc Monceau og i n\xc3\xa6rheten av metro-stasjonen Denfert-Rochereau._NEWLINE_Folkemengden visste at Lavoisier var mannen bak muren, og han skyndte seg \xc3\xa5 forsikre dem om at han stod p\xc3\xa5 de revolusjon\xc3\xa6res side. Han ledet fabrikkene som forsynte de revolusjon\xc3\xa6re med krutt, og fikk Vitenskapsakademiet til \xc3\xa5 fjerne de dyre gobelinene i Louvre. Som medlem av akademiet hadde han lagt seg ut med en lege fra Sveits, Jean-Paul Marat, som hadde \xc3\xb8nsket hans vurdering av et apparat legen hadde konstruert til \xc3\xa5 p\xc3\xa5vise varmen over toppen av en flamme eller fra issen p\xc3\xa5 et menneske (testet ut over Benjamin Franklins skallede hode). Lavoisier avviste imidlertid oppfinnelsen, fordi den ikke kunne gi presise m\xc3\xa5leresultater._NEWLINE_I 1793 var Marat blitt leder for en av de sterkeste fraksjonene i Nasjonalforsamlingen. Her s\xc3\xb8rget han for \xc3\xa5 minne Paris-borgerne p\xc3\xa5 Lavoisiers mur, og i november 1793 forstod Lavoisier at han ville bli arrestert. I fire dager gjemte han seg i Vitenskapsakademiets tomme kontorer i Louvre, men meldte seg s\xc3\xa5 i Port Libre-fengselet sammen med sin svigerfar. De satt i ulike fengsler frem til rettssaken 8. mai 1794. Det var ikke enkeltindivider som var tiltalt, men ligningskontoret som helhet. Juryen omfattet en barber, en postkusk, en juvel\xc3\xa9r og en tidligere marki som hadde endret navn til Dix-Ao\xc3\xbbt (\xc2\xab10. august\xc2\xbb). Den fant ligningskontorets ansatte skyldige i \xc3\xa5 ha misbrukt sine stillinger til \xc3\xa5 tiltvinge seg urettmessige inntekter. Samme ettermiddag ble 28 av de d\xc3\xb8mte ligningsfunksjon\xc3\xa6rene f\xc3\xb8rt bakbundne til det som n\xc3\xa5 er Place de la Concorde. Her ble de f\xc3\xb8rt til giljotinen, Paulze som nr 3, Lavoisier ca. ett minutt senere som nr 4. De d\xc3\xb8de ble fraktet ut av Paris gjennom en av tollportene som stod igjen etter angrepene i 1789. F\xc3\xa5 m\xc3\xa5neder senere ble liket av Marats kollega Robespierre fraktet samme vei og kastet i den samme fellesgraven i en utmark som ble kalt Errancis (\xc2\xabLemlestet\xc2\xbb). Marie-Anne var 35 \xc3\xa5r gammel da hun ble enke. De revolusjon\xc3\xa6re myndighetene fratok henne alt innbo, men lot henne ellers v\xc3\xa6re, og hun fikk en fredelig alderdom. _NEWLINE_Lavoisiers fors\xc3\xb8k er av de tidligste kvantitative eksperimenter innen kjemien. Han viste at selv om stoffene endrer karakter ved kjemiske reaksjoner, er mengden stoff den samme gjennom alle trinn i prosessen. Han brente fosfor og svovel, og fant at forbrenningsproduktene veide mer enn utgangspunktet; f\xc3\xb8lgelig m\xc3\xa5tte den tilf\xc3\xb8rte massen v\xc3\xa6re tatt fra lufta. Gjennom slike eksperimenter la han grunnlaget for loven om materiens bestandighet._NEWLINE_Lavoisier er en av de kjemikerne som har hatt mest \xc3\xa5 si for utarbeidelsen av en kjemisk nomenklatur. Hans Trait\xc3\xa9 \xc3\xa9l\xc3\xa9mentaire de chimie (1789), illustrert av hans kone, er ansett som den f\xc3\xb8rste l\xc3\xa6reboka i moderne kjemi. Den setter navn p\xc3\xa5 33 grunnstoffer, de fleste navnene brukes ogs\xc3\xa5 i v\xc3\xa5re dager. Imidlertid listet Lavoisier ogs\xc3\xa5 opp lys og varme, som han mente var materielle substanser.'